Tájékoztató

A nemzeti köznevelésről szóló 2011. évi CXC. törvény 27. § (2) bekezdése, 46. § (1) bekezdés a) pontja, valamint az 55. § (1) bekezdése rendelkezik a 16 óráig tartó iskolai foglalkozások megszervezéséről, amelyek a 2013/2014-es tanévtől kezdődően kerültek bevezetésre.

A törvény szerint az: „*általános iskolában a nevelés-oktatást a délelőtti és délutáni tanítási időszakban olyan módon kell megszervezni, hogy a foglalkozások legalább tizenhat óráig tartsanak",* és *„a tanuló kötelessége, hogy ezeken a foglalkozásokon részt vegyen"*. A tizenhat óráig kötelezően biztosítandó egyéb iskolai foglalkozások kereteiben történik a napközis, tanulószobás foglalkozások megtartása is.

A törvény módot ad arra is, hogy a szülő kérelmére az iskola igazgatója saját hatáskörében, a nevelőtestület véleményének alapján, felmentést adjon a tanulónak, a délutáni foglalkozásokon való részvétel alól, de csak indokolt esetben, és a szülő írásbeli kérelmére, maximum 1 tanév időtartamra.

Az engedély feltétele a tanuló szorgalma, magatartása és tanulmányi eredményessége. Az engedélyeket a nevelőtestület negyedévente újraértékeli, és az eltelt időszak tapasztalatai alapján, a tanuló tanulmányi eredményessége, szorgalma, magatartása figyelembe vételével az engedélyt meghosszabbítja, vagy visszavonja.

A felmentés a heti délutáni foglalkozások egészére, vagy megjelölt napokra vonatkozhat.

A tanulók a felmentés ellenére is kötelesek részt venni azokon a délutáni eseti foglalkozásokon, amit az iskola elrendel számukra. (***délutáni tanóra***, korrepetálás, felzárkóztatás, karének, tehetséggondozás, fejlesztés).

**A felmentést engedélyező igazgatói határozat hiányában a tanuló részvétele kötelező a délutáni 16 óráig tartó foglalkozásokon. A tanítási órák után a gyermek felügyelet nélkül az iskolában nem tartózkodhat!**

Az iskola döntésével kapcsolatban a szülő a Klebelsberg Intézményfenntartó Központhoz, a tankerületi igazgatóhoz fordulhat.

Kelt: Budapest, 2014. szeptember 8.

Jurecz Emil

igazgató